Standerton-ongeluk: Taxibestuurder vasDie ongelukstoneel. Foto: @lindyyak op Twitter. “Verkeer- en polisiebeamptes wat op die ongelukstoneel was het die taxibestuurder vir sy bestuurslisensie gevra waarna hy vir hulle ŉ vervalste lisensie gegee het,” het Joseph Mabuza, woordvoerder van die departement van gemeenskapsveiligheid, gesê. Die minibus het Vrydagmiddag op die R23 tussen Perdekop en Standerton reg van voor teen ŉ vragmotor gebots. Elf mense is op die toneel dood verklaar terwyl ses mense beseer is. Die taxibestuurder het glo ŉ stop/ry-teken verontagsaam en aanhou ry op die enkelbaan-pad en reg van voor teen die vragmotor gebots. Vusi Shongwe, LUR vir gemeenskapsveiligheid in Mpumalanga, het die arrestasie verwelkom. “Indien dit waar is dat hy nie die toepaslike dokumente gehad het nie, moet hy ook van moord aangekla word aangesien hy geweet het hy was nie bevoeg om te bestuur nie,” het Shongwe gesê. Die taxibestuurder sal aangekla word van die vervalsing van ŉ bestuurslisensie en die bestuur van ŉ motor sonder ŉ lisensie. Die polisie ondersoek ook ŉ saak van strafbare manslag.